ยึดเซฟตี้ตั้งเอทีเอ็มมีเสียงเตือน
&nbsp;
19 ส.ค. 2554

โพสต์ทูเดย์ — กรุงไทยเน้นปลอดภัย เพิ่มเสียงเตือนในตู้เอทีเอ็ม พร้อมติดตั้งอักษรเบรลช่วยผู้พิการ
นางอมรา กลับประทุม ผู้ช่วยกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย กล่าวว่า ในปีหน้าธนาคารจะเพิ่มประสิทธิภาพการทำงานของระบบเอทีเอ็ม โดยจะนำเทคโนโลยีการเพิ่มเสียงเตือนมาติดตั้งในตู้เอทีเอ็ม เพื่อถามย้ำข้อมูลของลูกค้าเมื่อมีการทำธุรกรรมโอนเงินไปยังบัญชีอื่นๆ เพื่อเพิ่มความรอบคอบและความถูกต้องของข้อมูล และป้องกันความปลอดภัยให้กับลูกค้า
นอกจากจะมีการเพิ่มเสียงเตือนแล้ว ธนาคารจะมีการเพิ่มตัวอักษรเบรลเพื่ออำนวยความสะดวกให้แก่ลูกค้าผู้พิการทางสายตาที่ต้องการทำธุรกรรมผ่านตู้เอทีเอ็มอีกด้วย เพื่อให้สามารถดูแลลูกค้าทุกกลุ่มได้ทั่วถึงยิ่งขึ้น
นางอมรา กล่าวว่า ในช่วงต้นเดือนที่ผ่านมา ธนาคารยังได้มีการเปิดบริการตู้เอทีเอ็มที่มีภาษาพม่า ในเขตที่มีแรงงานพม่าอาศัยอยู่หนาแน่น เช่น สมุทรสาคร กาญจนบุรี และสงขลากว่า 20 จุด โดยพบว่ามีผลตอบรับที่ดี จึงมีแผนติดตั้งตู้เอทีเอ็มภาษาพม่าเพิ่มขึ้นอีกในปีหน้า
ด้านนายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย กล่าวว่า ในปีนี้ธนาคารได้สั่งซื้อตู้เอทีเอ็มใหม่เพิ่มขึ้นเป็น 2,000 เครื่อง เนื่องจากมีการขยายสาขามากกว่า 100 สาขา และมีตู้เอทีเอ็มรุ่นเก่าที่ต้องเปลี่ยนบางส่วน 
อย่างไรก็ตาม คาดว่าในปีหน้าจะสั่งซื้อตู้เอทีเอ็มลดลง เนื่องจากธนาคารจะมีรายได้จากการจัดเก็บค่าธรรมเนียมการทำธุรกรรมผ่านตู้เอทีเอ็มลดลง ทำให้มีต้นทุนต่อตู้เอทีเอ็มเพิ่มขึ้น